kardosdrur/scandi-wiki huggingface dataset:
Arecibo-Observatoriet

Arecibo-Observatoriet er et tidligere radioteleskop, der var opstillet ca. 7 km syd-sydvest for Arecibo i Puerto Rico. Med sin diameter på 305 meter og areal på 70.000 kvadratmeter var det ved sin indvielse verdens største radioteleskop. Senere blev det dog overgået af det det kinesiske radioteleskop FAST (Five-hundred-meter Aperture Spherical Telescope). 

Observatoriet var drevet af Cornell University i samarbejde med National Science Foundation (NSF). Teleskopet er kendt fra James Bond-filmen GoldenEye. Endnu flere fik kendskab til det i 1999, da SETI@home-projektet startede med at indsamle information fra teleskopet. Overfladen af teleskopet var dækket af 38.778 perforerede aluminiumsplader, der hver målte 1 m × 2 m. Teleskopet er for stort til at kunne drejes mod et objekt.

Arecibo-Observatoriet blev benyttet til flere forskellige opgaver, herunder observation af solsystemets objekter, herunder nær-jords asteroider. 

I august 2020 skete skade på observatoriet, da et kabel, hvorved konstruktionen var ophængt, blev beskadiget. Det viste sig for vanskeligt at reparere den komplicerede konstruktion, og i november 2020 blev det meddelt, at observatoriet ville blive revet ned. 1. december 2020 kollapsede teleskopet endeligt efter at have fungeret i 57 år.

Radioteleskopet bliver formentlig ikke genetableret, men omdannet til en videnskabelig uddannelsesinstitution.

Galleri

Referencer

Se også 
 Arecibo-budskabet
 Atacama Large Millimeter Array

Eksterne henvisninger 
 18 Nov 2017, theregister.co.uk: Arecibo spared the axe: Iconic observatory vital to science lives on. NSF approves plan to keep Puerto Rico facility operational after hurricane trashed it
 Video: Arecibo tour 2017

Astronomiske observatorier
Puerto Rico
Ophørt i 2020
Puk Schaufuss

Puk Schaufuss (født 15. september 1943 i København) er en dansk skuespiller.

Hun blev uddannet fra Det kongelige Teaters Elevskole i 1965, hvorpå hun var tilknyttet teatret i 25 år, hvorefter hun har været freelance-skuespiller. Hun har gennem sin karriere fået en lang række roller på scenen – udover på Det kongelige Teater – også på Det Danske Teater og Odense Teater.

Hun har været gift med skuespilleren og entertaineren Preben Uglebjerg, der omkom ved en trafikulykke i 1968; sammen havde de en søn. Siden da har hun giftet sig igen.

Hun er søster til balletdanseren Peter Schaufuss.

Filmografi 
 Der brænder en ild – 1962
 De røde heste – 1968
 Pas på ryggen, professor – 1971
 Slingrevalsen – 1981
 Når engle elsker – 1985
 Negerkys og labre larver – 1987
 Kun en pige – 1995

Eksterne henvisninger 
 

Skuespillere fra Danmark
Personer fra København
Personer i Kraks Blå Bog
Ilselil Larsen

Ilselil Larsen (født 1. juli 1934 i Aarhus) er en dansk skuespillerinde.

Hun har optrådt både på Aarhus Teater og Nørrebros Teater og har herudover indsunget en række grammofonplader.

I dansk film blev hun op gennem 1940'erne betragtet som én af landets store barneskuespillerinder, men nåede aldrig videre som voksen indenfor filmen, idet hun indspillede sin sidste film i 1958.
 
Hun var derimod en flittig benyttet skuespillerinde på scenen, helt til hun med sin svenske mand flyttet til Sverige. Ilselil Larsen havde roller på Apollo Teatret, Andels-Teatret, Arte, Dansk Skolescene, Landsskolescenen og Dansk Folkescene. Også Radioteatret benyttet hende ofte.

Hun har været gift flere gange og har i mange år boet i Frankrig.

Udvalgt filmografi 

 Barnet – 1940
 Familien Gelinde – 1944
 Det gælder os alle – 1949
 Dorte – 1951
 Vejrhanen – 1952
 Mig og min familie – 1957
 Lyssky transport gennem Danmark – 1958

Eksterne kilder og henvisninger 
 Svend Kragh-Jacobsen: Teaterårbogen. Jul. Gjellerups Forlag.
 

Skuespillere fra Danmark
Personer fra Aarhus
Charles Tharnæs

Sofus Charles Tharnæs (født 9. marts 1900 i København, død 28. januar 1952 smst) var en dansk skuespiller.

Han blev uddannet fra Det kongelige Teaters Elevskole i 1921 og optrådte herefter fem år på Folketeatret, inden han vendte tilbage til Det kongelige Teater med en række store roller til følge.

Tharnæs slog også igennem som filminstruktør med Spurve under taget fra 1944, som den mest kendte.

Filmografi 
Han nåede kun at medvirke i få film:

 Kobberbryllup – 1933
 Nøddebo Præstegård – 1934
 De bør forelske Dem – 1935
 Barnet – 1940
 My name is Petersen – 1947

Eksterne henvisninger 
 
 

Skuespillere fra Danmark
Filminstruktører fra Danmark
Personer fra København
Fiskeøjeobjektiv

Et fiskeøjeobjektiv er et objektiv som anvendes når der er brug for ekstrem vidvinkel.  Det er kendetegnet ved at gengive rette linjer i kanten som krumme som når man ser et spejlbillede i en glaskugle. Effekten kendes også fra "dørspioner".

En del fiskeøjeobjektiver giver et fuldt billede (rektangulær fiskeøje), men ved de korteste brændvidder får man et rundt billede som ikke udfylder hele billedearealet (cirkulær fiskeøje).

Det kan give interessante billeder, men anvendeligheden er alligevel begrænset på grund af den kraftige fortegning. Ved efterfølgende billedbehandling kan man dog foretage transformationer som ændrer billedet til almindelig retlinet gengivelse.

Fotografi
Bøllemosen

Bøllemosen i Jægersborg Hegn har navn efter planten Mose-Bølle. Omkring 1885 var mosen tilholdssted for en flok uvorne læredrenge som kaldte sig "Bøllesjakket". Heraf betegnelsen bøller. Den vestlige del af Bøllemosen er såkaldt højmose med tørvemos, tranebær, klokkelyng og andre af højmosen karakterplanter. I lagg-zonen forekommer bl.a. Kærmysse.

Mosen er i Danmark EU-habitatområde nr. 122.

Referencer

Litteraturhenvisninger 
Tidsskriftartikler:
 Hans Bjarne: Om Bøller og om Bøllemosen ved Skodsborg. I: Søllerødbogen. 1944. 1. række, bind 3, side 31-40.
 Vibeke Lyngholt Frederiksen: Bøllemosen i Jægersborg Hegn. I: Københavns Universitets almanak. 1994. Side 119-142 : ill. (Mest om naturforholdene)
 Jakob Damgaard: Livet i Bøllemosen. I: Kaskelot. Nr. 146 (2004). Side 20-23 : ill.
 Jakob Damgaard: Bøllemosens enestående vandtægefauna (Incecta – Heteroptera: Gerromorpha & Nepomorpha). I: Flora og fauna. Årg. 110, hæfte 4 (2004). Side 137-145 : ill.
Bøger
 Arne Claudius: Mordet i Bøllemosen. 1927. (Arne Claudius er pseudonym for E. M. C. Jensen). Kriminalroman, der foregår i området. Romanen er omtalt i artiklen: 
 P. J. Snare: Bøller i mosen – og engle i haven. I: Pinkerton. Nr. 57 (1995). Side 16-20.

Statsskove i Danmark
Moser i Danmark
Rudersdal Kommunes geografi
EU-habitatområder i Danmark
De Runde Haver

De Runde Haver eller De Ovale Haver er en kolonihaveforening i Nærum nord for København. Navnet stammer fra havernes specielle udformning. De enkelte haver er udformet med ellipseformet plan. De ligger således som ovale hækomkransede "øer" på en græsflade på en i øvrigt kuperet grund. Foreningen blev grundlagt i 1946, og i 1948 blev jorden, hvor haverne ligger, udlejet til kolonihaveforeningen frem til år 2000. Dette er senere blevet forlænge til 2024. De ligger i den sydlige ende af byen lige op til Jægersborg Hegn.

De er tegnet af havearkitekten C.Th. Sørensen i 1948. De blev opført fra 1948-1952 og talte oprindeligt 44 haver, men omfatter i dag 50 haver. Haverne blev fredet i 1991 og de besøges hvert år af have- og landskabsarkitekter fra Europa, USA og Japan. Om formen på haverne har Sørensen udtalt:

I 2008 købte Kulturarvsstyrelsen en af haverne, med det sidste oprindelige hus, med henblik på at skabe en have, der kunne fremvises, som den oprindeligt så ud. Huset var dog så forfaldent at det blev revet ned, og et nyt blev bygget efter en arkitektkonkurrence.
Udover at tegne haverne havde C.Th. Sørensen udarbejdet fire forslag til, hvordan haverne skulle anlægges, og et af disse blev brugt som forlæg til denne have.

I 2012 solgte Kulturarvsstyrelsen huset igen efter uoverensstemmelser med haveforeningen.

Kolonihaveforeningens officielle navn er H/F for Nærum og Omegn, og for at købe en have, skal man være bosat i Rudersdal Kommune.

Referencer

Eksterne henvisninger 

 Kolonihaveforeningen for Nærum og Omegn 

Kolonihaver i Danmark
Nærum
Fredede bygninger, konstruktioner og anlæg i Rudersdal Kommune
Fru Eilersen og Mehmet

Fru Eilersen og Mehmet er en dansk novellefilm fra 2006 skrevet og instrueret af Martin Sundstrøm.

Blandt de medvirkende kan nævnes:

 Anne Marie Helger
 Helle Ryslinge
 Shahbaz Sarwar
 Max Hansen
 Elith "Nulle" Nykjær.

Handling 
I en baggård på Nørrebro driver Fru Eilersen (Anne Marie Helger) tøjbutikken "Frakkegården", hvor kunderne bliver stadigt ældre og færre. Da en ny leverandør kræver mere salg, må Fru Eilersen vende udviklingen. Men det er ikke let, når kunderne bliver skræmt væk af indvandrerdrengene, som hænger ud i porten til baggården.

Eksterne henvisninger 
 Anmeldelse i Dagbladet Arbejderen, 24. maj 2006 
 Anmeldelse i Fyens Stifttidende, 1. september 2006 
 Anmeldelse i ON-Z – Hele Danmarks Filmsite, 31. august 2006 
 Synopsis på Dansk Filminstituts hjemmeside 
 

Novellefilm
Danske film fra 2006
Biobrændsel

Biobrændsel eller biobrændstof er brændstoffer og brændsler, der stammer fra biologisk materiale der har "levet for nylig" — det sidste krav skelner biobrændsler som en vedvarende energiform fra fossilt brændsel, der stammer fra mange millioner år gammelt biologisk materiale.

Biobrændsel kan for eksempel være flis, energipil, biodiesel, bioolie eller bioethanol.

For 60 % af verdens befolkning er biobrændsel en vigtig energikilde i deres hverdag. I fremtiden er det beregnet at omtrent 25 % af verdens energibehov skal kunne dækkes af biobrændsel.

I USA dyrkes majs og sojabønner til brug som biobrændsel, mens man i Europa primært bruger rapsolie og olie fra hør-frø. Andre kilder er affald fra industri, landbrug og skovbrug, f.eks. affaldstræ, halm, gødning, spildevand, affald og madrester. De fleste former for biobrændsler afbrændes for at frigøre den kemiske energi der er oplagret i dem, og en af de største fordele ved biobrændsler er at de er næsten ufarlige at oplagre i ubegrænset lang tid.

I teorien er biobrændsler CO2-neutrale, fordi det kuldioxid der frigives ved afbrændingen af biobrændsel, oprindelig er blevet "trukket ud" af atmosfæren af levende planter. Heri er dog ikke indregnet den energi der forbruges ved indsamling, transport og behandling af brændslet.

Tørv regnes undertiden som et biobrændsel, fordi det består af biologisk materiale, men det opfylder ikke betingelserne for en vedvarende energikilde, og bidrager netto til atmosfærens indhold af CO2.

Biobrændsler kan bruges både på centrale kraftvarmeværker og decentralt ude i de enkelte husstande. Pr. 2005 dækkede bioenergi omkring 15% af verdens energibehov, først og fremmest i udviklingslande hvor det primært bruges direkte til opvarmning frem for produktion af elektricitet. Blandt de industrialiserede lande er brugen af biobrændsler mest udbredt i Sverige og Finland, hvor henholdsvis 17 og 19 procent af energibehovet dækkes af biobrændsel.

I Brasilien har man siden 1980'erne opbygget en omfattende infrastruktur, til at fremstille ethanol ud fra sukkerrør til brug som brændstof i biler, og dette har medvirket til at Brasilien i dag er selvforsynende med energi.

Der forskes aktivt i at finde nye måder at udvinde biobrændsler med højt energiindhold ud af billige organiske materialer, til erstatning for fossilt olie og naturgas. Således har amerikanske forskere genmodificeret Poppel-træ som genvej til lettere fremstilling af bioethanol.

Se også 
Bio95
DME, BioDME
HTL, Hydrothermisk liquefaction

Referencer

Eksterne henvisninger 
 Om biobrændsler (på engelsk)

Vedvarende brændstoffer og brændsler
Fremspirende teknologi
Alter ego

Alter ego (fra latin "det andet Jeg") er et begreb for en anden personlighed eller identitet hos en enkelt person. En persons alter ego manifesterer sig ofte fysisk med eget navn, historie og væremåde, der adskiller sig markant fra personens egen. Selv om et alter ego ofte er påtaget, udspringer det ofte fra en skjult eller fortrængt del af personens egen personlighed, og er derfor langt mere vidtrækkende end bare en rolle, man spiller. Et alter ego er en integreret del af personen.

Kultur og underholdning 

Begrebet er hyppigt anvendt i fiktion, specielt i tegneserier, hvor fx superhelte, skurke, selvtægtsmænd eller forbryderbekæmpere har hemmelige identiteter, eksempelvis Clark Kent/Superman. Et andet klassisk eksempel er Dr. Jekyll og Mr. Hyde. Tanken om, at to tilsyneladende radikalt forskellige personer viser sig at være to sider af den samme person, kendes også fra animationsserien Family Guy, hvor det hævdes, at både instruktøren Michael Moore, der er kritisk over for Republikanerne, og radioværten Rush Limbaugh, der støtter dem, i virkeligheden bare er to blandt mange alter egoer for skuespilleren Fred Savage. På samme måde har satireprojektet Uetisk Råd udnævnt professor Drude Dahlerup og den selverklærede heks Dannie Druehyld til at være hinandens alter egoer, ligesom det samme siden er sket for David Trads og Donald Trump.

Der kan også nævnes ikke-fiktive eksempler fra blandt andet underholdningsbranchen, hvor fx David Bowie i 70'erne havde Ziggy Stardust som alter ego, og den danske rapper Jokeren er et af flere alter egoer for Jesper Dahl.

Et beslægtet begreb er pseudonym, som fx af bruges af forfattere, der udgiver bøger i et andet, fiktivt navn. For eksempel skrev Karen Blixen bøger under navnene Pierre Andrezel og Isak Dinesen, og Stephen King har skrevet under navnet Richard Bachman.

Se også 
 Dobbeltgænger

Noter 

Psykologi
Egoisme
Spice Girls

Spice Girls var en britisk pigegruppe, der blev dannet i 1994. Bandet bestod af Melanie Brown ("Scary Spice"), Melanie Chisholm ("Sporty Spice"), Emma Bunton ("Baby Spice"), Geri Halliwell ("Ginger Spice"), og Victoria Beckham (dengang Victoria Adams) ("Posh Spice"). De havde kontrakt med Virgin Records og udgav deres debutsingle "Wannabe" i 1996, som nåede førstepladsen i 37 lande. og etablerede dem som et globalt fænomen. Den var et af de første af 1990'ernes konceptbands og havde meget stor succes i hele verden frem til gruppens opløsning i 2001.
Gruppen udgav tre albums, inden de gik i opløsning i 2000. Siden har de været samlet til en turne fra 2007-2008 og ved enkelt begivenheder.

Medlemmer 

 Emma Bunton "Baby Spice" Hun blev kaldt "Baby Spice", da hun er den yngste og har et, for mange, babyagtigt udtryk med det blonde hår.
 Melanie C "Sporty Spice" Dette blev hun kaldt, da hun altid virkede sporty i tøjet og dansen.
 Melanie  B "Scary Spice" Dette blev hun kaldt på grund af sin store frisure.
 Geri Halliwell "Ginger Spice" Dette blev hun kaldt, fordi hun havde det røde, friske og energiske look ('ginger' er engelsk slang for 'frisk rødhåret'). 
 Victoria Adams "Posh Spice" (sidenhen Victoria Beckham) Hun blev kaldt Posh, fordi hun så mest stilfuld og alvorlig ud ('posh' betyder 'fornem' eller 'fin').

I 1998 valgte Geri Halliwell at forlade gruppen, der herefter fortsatte på egen hånd.

Karriere

1994-1995 
En annonce i bladet The Stage var det, der gav anledning til gruppens dannelse. I annoncen stod der: "Er du smart, ambitiøs og kan lide at synge og danse?" Hundredvis af piger besvarede annoncen, og efterhånden blev ansøgerne sorteret og gik igennem forskellige workshops, der fungerede som et udskilningsløb. Til sidst stod fem piger tilbage: Melanie Chisholm, Geri Halliwell, Melanie Brown, Victoria Adams samt Michelle Stephenson. De flyttede ind i et lille hus, så de kunne lære hinanden at kende. Gruppen gik under navnet "Touch". Med tiden fandt Michelle Stephenson ud af, at hun ikke fungerede så godt sammen med de andre piger, så hun stoppede, og i stedet kom Emma Bunton med i gruppen. 

Pigerne fik få lommepenge at klare sig for og kørte til arbejde hver morgen i Geris lille bil. De modtog sangundervisning og danseundervisning. Producenterne ville stadig ikke give dem kontrakt, så en dag fik de nok og tog rundt og sang for forskellige mennesker, og en dag skrev de så kontrakt med Simon Fuller. Så fik de navnet Spice Girls og lavede en masse demobånd. 

I september 1995 skrev de kontrakt med Virgin Records.

1996 
Gruppens første single, "Wannabe", udkom i juli.

Efter opløsningen 
Der florerede en del rygter i 2007 om, at gruppen planlagde at lade sig gendanne. Således skulle prins William og prins Harry have skrevet til pigerne og bedt dem deltage i en mindekoncert for deres mor prinsesse Diana på  Wembley 1. juli 2007. Den 28. juni 2007 blev forventningen indfriet, da Spice Girls annoncerede, at de ville blive gendannet for at spille ved 11 koncerter.

Diskografi 

 Spice (1996)
 Spiceworld (1997)
 Forever (2000)

Referencer

Eksterne henvisninger 

 
Modtagere af Golden Raspberry Awards
Musikgrupper fra 1994
Barre (geografisk betegnelse)

Barre er betegnelsen for en naturlig aflejring af sand eller andre materialer ved mundingen af en flod, bugt eller fjord. En barre udvikler sig løbende som følge af strømme på henholdsvis hav- og flodsiden. Undertiden kan en barre vokse op over vandoverfladen, hvorved den bliver til en tange. 

En barre kan genere skibsfarten, idet vanddybden kan variere markant mellem barren og farvandene på hver side af barren. Af den grund vil man i vore dage ofte grave en sejlrende i barren og derved muliggøre passage.

Hals Barre ved Limfjordens østlige munding er et eksempel på en barre i Danmark.

Se også 

Geografiske betegnelser
Nikolaj Bersarin

Nikolaj Bersarin (  : født 1. april 1904 i Sankt Petersborg – 16. juni 1945 i Berlin) var en russisk general i Den Røde Hær i Stalin-æraen og under 2. verdenskrig. I 1945 blev han den første kommandør i det besatte Berlin.

Kommandør i Berlin 
Under Slaget om Berlin nåede Bersarins 5. armé Berlins østlige forstæder den 21. april 1945 som den første sovjetiske armé. Den 24. april udpegede marskal Sjukov Bersarin som kommandør i byen i overensstemmelse med traditionen fra zar-tiden, om at den kommandør, der først når en by også overdrages kommandoen over den. Med Sjukovs bemyndigelse opnåede Bersarin uindskrænket magt over Berlin. Efter kamphandlingerne i Berlin var ophørt begyndte en genopbygning af byen under Bersarins kommando, hvor der blev forsøgt åbnet for vand, elektricitet ligesom den belejrede befolkning manglede mad, vand og andre basale fornødenheder. Den 17. maj 1945 udpegede han Arthur Werner som den første borgmester i Berlin efter krigen. 

Den 16. juni 1945, kun 55 dage efter at været blevet udpeget som kommandør over Berlin, omkom Bersarin i en trafikulykke, da han på motorcykel kolliderede med en lastbilkonvoj i byen.

Æresborgerskab 
Bersarin blev i 1975 posthumt tildelt et æresborgerskab i Østberlin af det daværende kommunistiske bystyre. Efter den tyske genforening blev dette æresborgerskab dog frataget Bersarin efter en afstemning i Berlins senat. Han blev dog atter i 2003 tildelt æresborgerskabet under henvisning til Bersarins indsats for at bringe forsyninger til Berlins befolkning i tiden efter krigsafslutningen. 

Modstandere af at tildele Bersarin æresborgerskabet hævdede, at han var ansvarlig for sovjetiske krigsforbrydelser og at han i juni 1941 havde været ansvarlig for deportationen af mere end 40.000 baltere. Disse beskyldninger viste sig imidlertid at være uden vægt, da Bersarin havde været udstationeret i Vladivostok på tidspunktet for overgrebene i Baltikum

Noter 

Officerer fra Sovjetunionen
Personer fra Sankt Petersborg
Skelager Kirke

Skelager Kirke ligger i det nordlige Aarhus, og sognet er udskilt af Vejlby Sogn. Kirken er tegnet og opført af arkitektfirmaet Friis & Moltke. Den er hvidkalket, og tag og døre er af kobber. Altertavlen er et maleri af Arne Haugen Sørensen, med titlen Opstandelsen.
  .

Eksterne kilder og henvisninger 
 Kort til Skelager Kirke hos KortTilKirken.dk.

Kirker i Aarhus
Kirker i Århus Stift
Erik Bo Andersen

Erik Bo Andersen (født 14. november 1970 i Randers) er en tidligere dansk fodboldspiller . Han gik under tilnavnet "Den røde Romario" og var ikke kendt som den store tekniker, men scorede mange mål. Han er mest kendt for sit hattrick mod AGF 18. juni 1995, hvilket gav AaB sit første danske mesterskab. Erik Bo Andersen var også den første, der scorede et udebanemål for et dansk hold i Champions League.

Karrriere 
Han kom oprindeligt fra Dronningborg ved Randers og begyndte karrieren i Dronningborg Boldklub, hvor han blev trænet af den legendariske træner Torben Quist Andersen. Herefter spillede han i en længere årrække for AaB. Siden har han også været hos Glasgow Rangers, Vejle Boldklub, Odense Boldklub, MSV Duisburg og Odd Grenland.

Erik Bo Andersen nåede 6 A-landskampe, hvori han ikke scorede nogen mål. Til gengæld scorede han et enkelt mål i sin eneste B-landskamp.

Anden virke 
Ved kommunalvalget i 2005 blev Erik Bo Andersen som kandidat for Venstre valgt ind i byrådet i Randers Kommune. Det blev til 217 stemmer, hvilket lige akkurat var nok til at sikre ham det yderste af Venstres mandater.

I 2013 gik Erik Bo Andersen konkurs med sine byggeselskaber EBA Invest og Dronningborg Byggefirma. I dag er han bl.a. træner for Dronningborg Boldklub i Randers.

Referencer

Eksterne henvisninger 

 Fodboldens ABC : Erik Bo Andersen

Fodboldspillere fra Danmark
Fodboldspillere fra AaB
Fodboldspillere fra Odense Boldklub
Fodboldspillere fra Vejle Boldklub
Fodboldspillere fra Rangers F.C.
Fodboldspillere fra MSV Duisburg
Kommunalbestyrelsesmedlemmer fra Venstre
Personer fra Randers
Fodboldlandsholdsspillere fra Danmark
Medlemmer af Randers Byråd
Fodboldspillere fra Odds BK
Deltagere ved det europæiske mesterskab i fodbold 1996
Hans Christiaens

Hans Christiaens (født den 12. januar 1964) er en belgisk fodboldspiller.

Hans Christiaens var på kontrakt hos Brøndby IF i sæsonerne 1991/92 og 1992/93. Han debuterede den 2. november 1991 mod Vejle Boldklub, blev aldrig den store succes i klubben, og anses for en af de største fejlinvesteringer i dansk fodbolds historie. 

Christiaens nåede dog at spille 23 superligakampe for Brøndby IF og at score to mål.

Fodboldspillere fra Belgien
Barre (stang)

En barre er betegnelsen for en stang af et metal i uforarbejdet form. Det er primært guld og sølv, man opbevarer i barrer. 

Chokoladefabrikken Toms har en produktserie med navnet Guld Barre, som er chokolade, der er udformet, så den skal ligne ægte guldbarrer. Produktet er fremstillet siden 1933.

Eksterne henvisninger 

Metaller
Industri